Primarul de Suceava, Ion Lungu, a transmis miercuri mulțumiri sucevenilor care i-au transmis mesaje de încurajare și de apreciere după anunțul de marți, de retragere din cursa pentru Primăria Suceava, menționându-l în mod special pe rectorul Universității "Ștefan cel Mare", prof. univ. dr. Mihai Dimian, despre care a spus că au colaborat foarte bine. Primarul a declarat în conferință de presă că a primit "sute de mesaje de apreciere și de încurajare" de la oameni din toate domeniile.
Întrebat dacă îl va sprijini pe Lucian Harșovschi în campania electorală pentru câștigarea mandatului de primar la Suceava, Lungu a declarat că o va face fără rezerve. "Îl voi sprijini să câștige alegerile, dar strategia o stabilește el. Unde o să aibă nevoie de mine, eu merg", a spus Ion Lungu.
Totodată, acesta consideră că în cei 20 de ani în care a fost primarul municipiului reședință de județ a fost eficient și suficient. "Decât să te huiduie lumea, mai bine să te regrete. 20 de ani, 5 mandate ajung", a declarat primarul în exercițiu. Întrebat unde se vede politic și administrativ în martie 2025, el a răspuns "în politică".
"Aș fi fericit să câștigăm primăria, să rămână primăria la PNL", a declarat Ion Lungu, cu precizarea că despre cariera sa politică va oferi mai multe informații după alegerile locale din iunie.